CELEX: 32014R0779
Language: ro
Date: 2014-07-17 00:00:00
Title: Regulamentul (UE) nr. 779/2014 al Consiliului din 17 iulie 2014 de stabilire a posibilităților de pescuit pentru hamsie în Golful Biscaya pentru sezonul de pescuit 2014/15

18.7.2014   
            
            
               RO
            
            
               Jurnalul Oficial al Uniunii Europene
            
            
               L 212/1
            
         REGULAMENTUL (UE) NR. 779/2014 AL CONSILIULUI
   din 17 iulie 2014
   de stabilire a posibilităților de pescuit pentru hamsie în Golful Biscaya pentru sezonul de pescuit 2014/15
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 43 alineatul (3),
   având în vedere propunerea Comisiei Europene,
   întrucât:
   
               (1)
            
            
               Articolul 43 alineatul (3) din tratat prevede că Consiliul, la propunerea Comisiei, adoptă măsuri privind stabilirea și repartizarea posibilităților de pescuit.
            
         
               (2)
            
            
               Regulamentul (UE) nr. 1380/2013 al Parlamentului European și al Consiliului (1) dispune că trebuie adoptate măsuri de conservare ținând seama de recomandările științifice, tehnice și economice disponibile, inclusiv, după caz, de rapoarte elaborate de Comitetul științific, tehnic și economic pentru pescuit (CSTEP).
            
         
               (3)
            
            
               Consiliului îi revine obligația să adopte măsuri privind stabilirea și repartizarea posibilităților de pescuit, inclusiv anumite condiții legate funcțional de acestea, după caz. Posibilitățile de pescuit ar trebui repartizate între statele membre într-un mod care să asigure fiecărui stat membru o anumită stabilitate în activitățile de pescuit pentru fiecare stoc de pește sau activitate de pescuit și ținând cont în mod adecvat de obiectivele politicii comune în domeniul pescuitului stabilite prin Regulamentul (UE) nr. 1380/2013.
            
         
               (4)
            
            
               TAC ar trebui să fie stabilite pe baza avizelor științifice disponibile, luându-se în considerare aspectele biologice și socioeconomice și garantându-se tratamentul echitabil al diferitelor sectoare de pescuit.
            
         
               (5)
            
            
               Avizele preliminare ale Consiliului Internațional pentru Explorarea Apelor Maritime (ICES) estimează că biomasa stocului de reproducere de hamsii din Golful Biscaya în anul 2014 în perioada de reproducere este de 66 158 de tone. În 2009, Comisia a prezentat o propunere de regulament de instituire a unui plan pe termen lung pentru stocul de hamsii din Golful Biscaya și pentru pescăriile care îl exploatează. Pe baza acestei propuneri, este oportună stabilirea unei TAC de 20 100 de tone pentru sezonul de pescuit 2014/15, reprezentând o creștere de aproximativ 18 % față de TAC anterioară.
            
         
               (6)
            
            
               În conformitate cu articolul 2 din Regulamentul (CE) nr. 847/96 al Consiliului (2), este necesar să se determine în ce măsură stocul de hamsie din Golful Biscaya face obiectul măsurilor prevăzute în regulamentul respectiv.
            
         
               (7)
            
            
               De la 1 ianuarie 2015, activitățile de pescuit de hamsie în Golful Biscaya vor fi supuse obligației de debarcare prevăzute la articolul 15 alineatul (1) litera (a) din Regulamentul (UE) nr. 1380/2013. Prin urmare, în condițiile specificate în regulamentul menționat, capturile de hamsie rezultate în urma activităților de pescuit menționate trebuie aduse și păstrate la bordul navelor de pescuit și trebuie înregistrate, debarcate și scăzute din cote.
            
         
               (8)
            
            
               Având în vedere începutul sezonului de pescuit 2014/15 și în scopul raportării anuale a capturilor, prezentul regulament ar trebui să intre în vigoare cât mai repede posibil după publicare și ar trebui să se aplice de la 1 iulie 2014,
            
         ADOPTĂ PREZENTUL REGULAMENT:
   Articolul 1
   Posibilitățile de pescuit pentru hamsie în Golful Biscaya
   Captura totală admisibilă (TAC) și alocarea ei între statele membre pentru sezonul de pescuit 1 iulie 2014-30 iunie 2015 pentru stocul de hamsie din subzona ICES VIII, astfel cum este definită în Regulamentul (CE) nr. 218/2009 al Parlamentului European și al Consiliului (3), sunt următoarele (în tone, greutate în viu):
   
               Specia:
            
            
               Hamsie
               Engraulis encrasicolus
            
            
               Zona ICES:
            
            
               VIII
               (ANE/08.)
            
         
               Spania
            
            
               18 090
            
            
               TAC analitică
            
         
               Franța
            
            
               2 010
            
         
               UE
            
            
               20 100
            
         
               TAC
            
            
               20 100
            
         Articolul 2
   Dispoziții speciale privind repartizarea posibilităților de pescuit
   Alocarea posibilităților de pescuit între statele membre, stabilită la articolul 1, nu aduce atingere:
   
               (a)
            
            
               schimburilor efectuate în temeiul articolului 16 alineatul (8) din Regulamentul (UE) nr. 1380/2013;
            
         
               (b)
            
            
               deducerilor și realocărilor efectuate în temeiul articolului 37 din Regulamentul (CE) nr. 1224/2009 al Consiliului (4);
            
         
               (c)
            
            
               realocărilor efectuate în temeiul articolului 10 alineatul (4) din Regulamentul (CE) nr. 1006/2008 al Consiliului (5);
            
         
               (d)
            
            
               debarcărilor suplimentare permise în temeiul articolului 3 din Regulamentul (CE) nr. 847/96;
            
         
               (e)
            
            
               cantităților reținute în conformitate cu articolul 4 din Regulamentul (CE) nr. 847/96;
            
         
               (f)
            
            
               deducerilor efectuate în temeiul articolelor 105, 106 și 107 din Regulamentul (CE) nr. 1224/2009;
            
         
               (g)
            
            
               transferurilor și schimburilor de cote efectuate în temeiul articolului 20 din Regulamentul (UE) nr. 43/2014 al Consiliului (6).
            
         Articolul 3
   Gestionare interanuală
   Se consideră că stocul menționat la articolul 1 face obiectul unei TAC analitice în sensul Regulamentului (CE) nr. 847/96. Se aplică articolul 3 alineatele (2) și (3) și articolul 4 din regulamentul menționat.
   Articolul 4
   Debarcarea capturilor și a capturilor accidentale înainte de 1 ianuarie 2015
   De la 1 iulie 2014 până la 31 decembrie 2014, peștele din stocul menționat la articolul 1 trebuie păstrat la bord sau debarcat numai în cazul în care:
   
               (a)
            
            
               capturile au fost efectuate de nave care navighează sub pavilionul unui stat membru care deține o cotă, iar această cotă nu este epuizată; sau
            
         
               (b)
            
            
               capturile constau într-o fracțiune a unei cote a Uniunii care nu a fost alocată în cote între statele membre, iar această cotă a Uniunii nu a fost epuizată.
            
         Articolul 5
   Transmiterea datelor
   Atunci când, în conformitate cu articolele 33 și 34 din Regulamentul (CE) nr. 1224/2009, statele membre transmit Comisiei date privind debarcările de cantități de hamsie capturată, acestea utilizează codul „ANE/08”.
   Articolul 6
   Intrarea în vigoare
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Se aplică de la 1 iulie 2014 până la 30 iunie 2015.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 17 iulie 2014.
      
         
            Pentru Consiliu
         
         
            Președintele
         
         S. GOZI
      
   
   
      (1)  Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).
   
      (2)  Regulamentul (CE) nr. 847/96 al Consiliului din 6 mai 1996 privind introducerea unor condiții suplimentare pentru gestionarea interanuală a totalurilor admise de captură (TAC) și a cotelor de pescuit (JO L 115, 9.5.1996, p. 3).
   
      (3)  Regulamentul (CE) nr. 218/2009 al Parlamentului European și al Consiliului din 11 martie 2009 privind comunicarea datelor statistice referitoare la capturile nominale de către statele membre care practică pescuitul în Atlanticul de Nord-Est (JO L 87, 31.3.2009, p. 70).
   
      (4)  Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (JO L 343, 22.12.2009, p. 1).
   
      (5)  Regulamentul (CE) nr. 1006/2008 al Consiliului din 29 septembrie 2008 privind autorizațiile pentru activitățile de pescuit ale navelor de pescuit comunitare în afara apelor comunitare și accesul navelor țărilor terțe în apele comunitare, de modificare a Regulamentelor (CEE) nr. 2847/93 și (CE) nr. 1627/94 și de modificare a Regulamentului (CE) nr. 3317/94 (JO L 286, 29.10.2008, p. 33).
   
      (6)  Regulamentul (UE) nr. 43/2014 al Consiliului din 20 ianuarie 2014 de stabilire, pentru anul 2014, a posibilităților de pescuit pentru anumite stocuri de pește și grupuri de stocuri de pește, aplicabile în apele Uniunii și, pentru navele din Uniune, în anumite ape din afara Uniunii (JO L 24, 28.1.2014, p. 1).